OZNÁMENIE KOMISIE EURÓPSKEMU PARLAMENTU A RADE Čiastočné prerozdelenie finančných prostriedkov bývalého Economatu Komisie /* KOM/2011/0891 v konečnom znení */





1. Úvod V novembri 2008 Komisia rozhodla[1] o pridelení prevádzkového prebytku bývalého Economatu a naakumulovaných úrokov štyrom osobitným projektom venujúcim sa sociálnym opatreniam v prospech zamestnancov inštitúcií. Ide o: - podporu integrácie postihnutých detí v zariadeniach dennej starostlivosti (100 000 EUR); - modernizáciu športových zariadení v Overijse (500 000 EUR); - infraštruktúru na zlepšenie pracovných podmienok v európskej štvrti v Bruseli (600 000 EUR); - príspevok fitnescentru EP (1 500 000 EUR). V júni 2008 dosahoval uvedený prebytok výšku presne 2 733 356 EUR a k dátumu, keď boli zdrojové účty v apríli 2009 zrušené, táto výška dosiahla 2 839 914,96 EUR. Táto suma sa zaregistrovala ako pripísané príjmy. Finančné prostriedky určené na prvý projekt (podpora integrácie postihnutých detí v zariadeniach dennej starostlivosti) už boli pridelené a využité. Finančné prostriedky určené na tretí projekt (infraštruktúra na zlepšenie pracovných podmienok v európskej štvrti) boli pridelené na práce, pre ktoré sa podala žiadosť o stavebné povolenie. Projekt Európskeho parlamentu (vo výške 1 500 000 EUR) nebolo možné uskutočniť, keďže sa EP v roku 2009 rozhodol nepokračovať v pôvodnom pláne. Táto suma sa teda od roku 2009 prenášala. Celková výsledná suma 1 639 914,96 EUR, ktorá je disponibilná na opätovné pridelenie na nový projekt, je súčtom sumy 1 500 000 EUR pôvodne pridelenej na projekt Parlamentu a sumy 139 914,96 EUR, ktorá je rozdielom konečnej sumy získanej z účtov bývalého Economatu (2 839 914,96 EUR) a celkovej výšky finančných prostriedkov na projekty uvedené v oznámení z roku 2008. Vzhľadom na vývoj skutočností je cieľom tohto oznámenia informovať Európsky parlament a Radu o zmenách týkajúcich sa pridelenia nerozdelených prostriedkov bývalého Economatu uvedeného v oznámení z roku 2008. 2. Zmenšenie rozsahu projektu fitnescentra pre Parlament Komisiu v lete 2009 informovali o rozhodnutí predsedníctva Európskeho parlamentu výrazne zmenšiť rozsah projektu až do takej miery, že účasť Komisie sa viac nevyžadovala. Útvary Komisie vo svojej odpovedi v septembri 2009 správe Parlamentu potvrdili, že berú na vedomie rozhodnutie Parlamentu a zároveň oznámili, že budú preto hľadať nové použitie pre prostriedky vo výške 1,5 mil. EUR. 3. Renovácia zariadenia v Overijse Myšlienku zrenovovať zariadenie v Overijse, ktoré Komisia vlastní od roku 1974, podporujú zástupcovia zamestnancov a s renováciou sa počíta v niekoľkých akčných plánoch Komisie. Nedostatok rozpočtových zdrojov a zmena v územnom pláne miestnych orgánov v roku 2009 však mali za následok, že rozpracované plány sa stali neuskutočniteľnými, a renovácia sa teda oddialila. Začiatkom roka 2011 sa začala štúdia nového projektu, v ktorej sa berú do úvahy všetky ďalšie obmedzenia prameniace z územného plánu. Táto štúdia v súčasnosti stále prebieha. Jej predmetom je výstavba novej budovy (pre športové a sociálne činnosti vrátane sanitárnych zariadení potrebných pre využívanie budovy na športové účely) a zámer povoliť využívanie strediska pre dennú starostlivosť počas veľkonočného obdobia a počas leta (zariadenia pre starostlivosť o deti[2]). Nahradia sa tým dve súčasné budovy, ktoré sú zastarané, upraví sa okolie, zrenovuje sa budova vily (okrem iného aj na dosiahnutie nižšej spotreby energie) a na mieste sa zrenovujú a vybudujú rôzne športové zariadenia. Na osobitný projekt v rámci renovácie zariadenia v Overijse by sa použili dostupné zdroje z finančných prostriedkov bývalého Economatu, najmä z pôvodne vyčleneného príspevku na fitnescentrum Európskeho parlamentu. Hlavným cieľom nového plánu renovácie v Overijse je zabezpečiť dennú starostlivosť počas veľkonočného a letného obdobia pre deti zamestnancov všetkých inštitúcií, dať zariadeniu pridanú hodnotu, znížiť prevádzkové náklady, o. i. prostredníctvom zavedenia nových vykurovacích a vetracích technológií, udržiavať v zariadení najvyšší štandard a predovšetkým: - poskytovať priestor pre mnohé kvalitné detské aktivity vnútri i vonku (denná starostlivosť počas veľkonočných a letných školských prázdnin); - byť k dispozícii pre pridružené organizácie (ktoré si v súčasnosti prenajímajú podobné zariadenia od tretích strán, ako napr. pre Európsku školu) za poplatok za využívanie zariadenia počas ich športových týždňov; - sprístupniť zariadenie pre osoby so zníženou pohyblivosťou; - ponúknuť deťom, zamestnancom a ich rodinám zariadenie na športové a rekreačné aktivity a - mať zariadenie k dispozícii aj na iné vzdelávacie aktivity. Z týchto dôvodov sa počíta s pridelením celej dostupnej sumy z prevádzkového prebytku bývalého Economatu vo výške 1 639 914,96 EUR, ako aj sumy 500 000 EUR, ktorá už bola vyčlenená na modernizáciu športových zariadení, na financovanie investičných nákladov renovácie zariadenia v Overijse spojených v prvom rade s uvedeným osobitným projektom centra dennej starostlivosti. V súlade so všeobecnými podmienkami použitia finančných prostriedkov bývalého Economatu stanovenými v pôvodnom oznámení z roku 2008 si táto osobitná investícia nevyžiada dodatočné ľudské alebo finančné zdroje. Rozpočet nevyhnutný pre udržiavanie majetku Komisie v prijateľnom stave a náklady na prevádzku budov (údržba, energie, bezpečnosť) budú aj naďalej kryté z existujúcich zdrojov pridelených Komisii. Treba poznamenať, že súčasné viazané prostriedky do veľkej miery závisia od stavebných povolení, ktoré ešte treba získať. Hoci predbežná komunikácia s miestnymi orgánmi nepoukazuje na žiadne konkrétne problémy, konečný výsledok nemôžu útvary Komisie ovplyvniť. Mohlo by to spôsobiť ďalšie oddialenie projektu a nedá sa ani úplne vylúčiť, že sa neohrozí samotná realizovateľnosť projektu. Je preto vhodné počítať už teraz s možným novým pridelením finančných prostriedkov na iný sociálny projekt, ak by oneskorené stavebné povolenia ohrozili súčasný projekt. 4. Záver Navrhuje sa pridať disponibilné prostriedky vo výške 1 639 914,96 EUR k sume 500 000 EUR pôvodne pridelenej na renováciu športových zariadení s cieľom financovať osobitný projekt spojený s dennou starostlivosťou v rámci renovácie zariadenia v Overijse, ako už bolo uvedené vyššie. Čas potrebný na vymedzenie nového projektu, vykonávanie relevantných štúdií, získanie potrebných stavebných povolení a realizácia výziev na predloženie ponúk boli dôvodom, pre ktorý nebolo v rozpočtových rokoch 2009/2010/2011 možné použiť dané prostriedky podľa pôvodného plánu. V tejto fáze sa očakáva, že finančné prostriedky súvisiace s týmto novým projektom budú viazané v rokoch 2012/2013. Preto v súlade s uplatňovaním nariadenia o rozpočtových pravidlách (článok 10) sa nevyužité finančné prostriedky prenesú do nasledujúceho roka (nasledujúcich rokov). Komisia - schvaľuje pridelenie 2 139 914,96 EUR na osobitný projekt spojený s dennou starostlivosťou v rámci renovácie zariadenia v Overijse. Rozpočtové operácie na vykonanie tohto rozhodnutia zabezpečia príslušné útvary; - informuje týmto Európsky parlament a Radu o čiastočnom prerozdelení finančných prostriedkov bývalého Economatu a o potrebe preniesť tieto prostriedky; - súhlasí s pridelením finančných prostriedkov na iný projekt v sociálnej oblasti podľa nového oznámenia, ak by sa pre vonkajšie okolnosti projekt v Overijse neuskutočnil. [1] KOM(2008) 692 v konečnom znení z 12. novembra 2008. [2] Počas letných a veľkonočných prázdnin je o takúto službu zo strany zamestnancov (rodičov) veľký záujem a iným spôsobom sa nedá zabezpečiť.